Document ID: 32010R0925

A BIZOTTSÁG 925/2010/EU RENDELETE
(2010. október 15.)
a 2007/777/EK határozatnak és a 798/2008/EK rendeletnek az Oroszországból származó baromfihús és baromfikészítmények Unión keresztül történő tranzitja tekintetében való módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a 89/662/EGK irányelv, illetve a kórokozók tekintetében a 90/425/EGK irányelv A. mellékletének I. pontjában felsorolt, külön közösségi szabályokban megállapított állat-egészségügyi és közegészségügyi követelmények hatálya alá nem tartozó termékek Közösségen belüli kereskedelmére és a Közösségbe történő behozatalára irányadó állat-egészségügyi és közegészségügyi követelmények megállapításáról szóló, 1992. december 17-i 92/118/EGK tanácsi irányelvre (1) és különösen annak 10. cikke (2) bekezdésének c) pontjára,
tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (2) és különösen annak 8. cikke bevezető mondatára, a 8. cikk (1) bekezdésének első albekezdésére és a 9. cikk (4) bekezdésének c) pontjára,
mivel:
(1)
A harmadik országokból származó, emberi fogyasztásra szánt bizonyos húskészítmények és kezelt gyomor, hólyag és belek behozatalára vonatkozó állat- és közegészségügyi feltételek és bizonyítványminták megállapításáról, valamint a 2005/432/EK határozat hatályon kívül helyezéséről szóló, 2007. november 29-i 2007/777/EK bizottsági határozat (3) megállapítja a hústermék-szállítmányoknak az Unióba való behozatalára és az Unión keresztül történő szállítására illetve ottani tárolására vonatkozó szabályokat, az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendelet (4) I. melléklete 7.1. pontjának megfelelően. Az említett határozat tartalmazza azon harmadik országok és részeik jegyzékét is, ahonnan az ilyen behozatal, tranzit és tárolás engedélyezett, valamint a köz- és állat-egészségügyi bizonyítványmintákat és az említett termékekre vonatkozóan előírt kezelési szabályokat is.
(2)
A 2007/777/EK határozat II. mellékletének 2. része tartalmazza azoknak a harmadik országoknak vagy részeiknek jegyzékét, ahonnan a húskészítmények, valamint az ugyanezen melléklet 4. részében hivatkozott különböző kezeléseknek alávetett gyomor, hólyag és belek Unióba való behozatala engedélyezett.
(3)
A 2007/777/EK határozat előírja, hogy a tagállamoknak ügyelniük kell arra, hogy a határozatban említett, az Unióba beszállított termékek, amelyeket - akár azonnali átszállítással, akár tárolás után - harmadik országba szállításra és nem az Unióba való importra szánnak, a II. mellékletben felsorolt valamely harmadik ország területéről vagy annak egy részéről származzanak, és elvégezzék rajtuk az ilyen termékek behozatalához szükséges minimális kezelést.
(4)
Az azon harmadik országok, területek, övezetek és területi egységek jegyzékének megállapításáról, ahonnan baromfi és baromfitermékek behozhatók a Közösségbe és átszállíthatók a Közösségen, valamint az állat-egészségügyi bizonyítványok követelményeinek megállapításáról szóló, 2008. augusztus 8-i 798/2008/EK bizottsági rendelet (5) előírja, hogy egyes termékek kizárólag abban az esetben hozhatók be az Unióba, illetve szállíthatók át az Unió területén, ha a rendelet I. mellékletének 1. részében szereplő táblázatban felsorolt harmadik országokból, területekről, övezetekből, illetve területi egységekből származnak. A rendelet az ilyen árukra vonatkozó állat-egészségügyi bizonyítványok követelményeit is meghatározza.
(5)
Oroszország arra kérte a Bizottságot, hogy engedélyezze az olyan baromfihúsnak és baromfikészítménynek az Unión való átszállítását is, amelyet a 2007/777/EK határozat II. mellékletének 4. része szerint nem specifikus kezelésnek vetettek alá.
(6)
Az oroszországi Élelmiszerügyi és Állategészségügyi Hivatal által végzett ellenőrzés bebizonyította, hogy e harmadik ország illetékes állat-egészségügyí hatósága megfelelő garanciát tud adni arra, hogy a termékek Unión történő átszállítása az uniós előírásokkal összhangban történik.
(7)
Ezért helyénvaló Oroszországot belefoglalni a 2007/777/EK határozat II. melléklete 2. részében található táblázat Baromfi és tenyésztett vadszárnyas (laposmellű futómadár kivételével) oszlopába azon termékek Unión keresztül történő szállíthatósága tekintetében, amelyeket a határozat ugyanezen mellékletének 4. része szerinti nem specifikus kezelésnek vetettek alá.
(8)
Emellett Oroszországot fel kell venni a 798/2008/EK rendelet I. melléklete 1. részében szereplő listába is, azon harmadik országok közé, amelyekből a baromfihús az Unión keresztül szállítható.
(9)
Ezért a 2007/777/EK határozatot és a 798/2008/EK rendeletet ennek megfelelően módosítani kell.
(10)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
A 2007/777/EK határozat II. mellékletének 2. része helyébe az e rendelet I. mellékletének szövege lép.
2. cikk
A 798/2008/EK rendelet I. mellékletének 1. része helyébe e rendelet II. mellékletének szövege lép.
3. cikk
Ez a rendelet az Európai Unió Hivatalos Lapjában történő közzétételét követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. október 15-én.

Labels: 17
5
0
3
6